
RAPORT DE SPECIALITATE
la proiectul de hotărâre privind aprobarea pentru anul fiscal 2027 a taxelor pentru parcările publice stradale din Municipiul Hunedoara 
Prin Legea nr. 227/2015 privind Codul fiscal, cu modificările și completările ulterioare, se stabilește cadrul legal general privind stabilirea și administrarea impozitelor și taxelor locale, contribuabilii care trebuie să plătească aceste impozite și taxe locale, precum și modul de calcul și de plată a acestora. Potrivit prevederilor legale, Consiliul Local adoptă hotărâri privind stabilirea și majorarea impozitelor și taxelor locale în cursul anului precedent, prin aplicare din data de 1 ianuarie a anului următor. Pentru susținerea proiectelor de investiții referitoare la parcările publice și pentru atingerea unor obiective de accesibilitate, siguranță și securitate, protecția mediului, eficiență economică și calitatea mediului urban, s-a gândit un sistem de taxare care ține cont de parcarea pe termen lung, de asigurarea posibilității mai multor utilizatori care frecventează locurile respective de a folosi locurile de parcare și care încurajează deplasarea pietonală sau cu mijloace alternative de transport. 
Având în vedere necesitatea decongestionării traficului, a îmbunătățirii siguranței rutiere, a calității mediului urban, pentru o bună gestionare a locurilor de parcare existente, și pentru îmbunătățirea gestionării parcării pe stradă și în parcările special amenajate a fost introdus un sistem de plată a parcărilor publice stradale. Pentru susținerea proiectelor de investiții referitoare la parcările publice stradale și pentru atingerea unor obiective de accesibilitate, siguranță și securitate, protecția mediului, eficiență economică și calitatea mediului urban, s-a gândit un sistem de taxare, menționat în Anexa la raport, care ține cont de parcarea pe termen lung, de asigurarea posibilității mai multor utilizatori care frecventează locurile respective de a folosi locurile de parcare și care încurajează deplasarea pietonală sau cu mijloace alternative de transport. 
La stabilirea cuantumului acestei taxe s-a ținut cont de criteriile economico-sociale, de asigurarea sustenabilității strategiei de dezvoltare a municipiului Hunedoara prin implementarea numeroaselor proiecte europene, de necesitățile bugetare locale, de atragerea unor venituri pentru a putea susține și oferii servicii publice de calitate, conform prevederilor legale în vigoare, importanța atragerii de venituri la bugetul local în  concordanță cu nevoile  acestuia,  ținându-se cont totodată de solicitările venite de la mediul de afaceri sau  cetățeni cu privire la nevoia de  utilizare a unor bunuri aflate în patrimoniul municipiului. 

Totodată, municipiul Hunedoara a implementat proiectul cu finanțare europeană SIPOCA 1200 MySMIS 155174 ”Simplificarea procedurilor administrative în domeniul competențelor partajate, la nivelul municipiului Hunedoara” prin care se realizează și implementează un SISTEM INTELIGENT PENTRU MANAGEMENTUL PARCĂRILOR URBANE, soluție care include aplicații mobile care rulează pe dispozitive cu sisteme de operare Android și iOS pentru plata parcărilor publice prin diverse metode: SMS, card bancar, credit preplătit (încărcat online sau la ghișeu). 
Având în vedere cele expuse mai sus, prin proiectul de hotărâre se propune aprobarea pentru anul fiscal 2027 a taxelor pentru parcările publice stradale din Municipiul Hunedoara, conform Anexei  la proiectul de hotărâre. 
Se va abroga art. 1 din Hotărârea Consiliului Local nr. 375/2025.
Temeiul legal al proiectului de hotărâre îl constituie prevederile art. 63 alin. (4) și art.128 din Ordonanța de Urgență a Guvernului nr.195/2002 privind circulația pe drumurile publice, republicată, cu modificările și completările ulterioare, art. 5 alin. (1) lit. a), art. 27 și art. 30 din Legea nr. 273/2006 privind finanțele publice locale, cu modificările și completările ulterioare, art. 486 alin. (1) și alin. (3) din Legea nr.227/2015 privind Codul fiscal, cu modificările și completările ulterioare, Legii nr. 207/2015 privind Codul de procedură Fiscală, cu modificările și completările ulterioare, art. 108 lit. e) din Ordonanța de Urgență a Guvernului nr.57/2019, privind Codul administrativ, cu modificările și completările ulterioare, art. 2, art. 4 și art.65 din Legea nr. 448/2006 privind protecția și promovarea drepturilor persoanele cu handicap, republicată, cu modificările și completările ulterioare, precum și ale art. 4 lit. b) și art. 7 din Legea nr. 52/2003 privind transparența decizională în administrația publică, republicată, cu modificările ulterioare.
Competența dezbaterii și adoptării proiectului de hotărâre revine Consiliului Local al municipiului Hunedoara în temeiul art. 129, alin. (1), alin. (2) lit. c), lit. d), alin. (6), lit. a), alin.(7) lit. m), lit. n), alin. (14) precum și ale art. 139 coroborat cu art. 196 alin (1) lit. a) din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare.

Față de cele prezentate mai sus, propunem aprobarea proiectului de hotărâre în forma prezentată, ca fiind legal și oportun. 

TAXELE PENTRU PARCĂRILE PUBLICE STRADALE 

DIN MUNICIPIUL HUNEDOARA, PENTRU ANUL FISCAL 2027
TAXE

	

	Zona de taxare

 LEI

	AUTOTURISM
	

	1 oră
	2

	2 ore
	3

	1 zi
	15

	Taxă lunară*
	30


La plata prin SMS/card se adaugă comisionul acordat operatorului aplicației dedicate și TVA. 

* Taxa lunară permite utilizatorului parcarea în orice loc amenajat ca parcare publică stradală cu plată, în limita locurilor disponibile. 

ZONA DE TAXARE 
Taxare de luni până sâmbătă, între orele 08:00 - 19:00

Zona de taxare cuprinde toate parcările publice stradale de pe raza municipiului Hunedoara amenajate ca parcări publice stradale cu plată, semnalizate în mod corespunzător în acest sens.

